Íþróttir | Enski boltinn | mbl | 10.4.2020 | 13:04 | Uppfært 13:23
Það hefur lítið gengið hjá Alexis Sánchez undanfarið. AFP
Það hefur lítið gengið hjá knattspyrnumanninum Alexis Sánchez eftir að hann gekk í raðir Manchester United frá Arsenal fyrir tveimur árum. Hann er nú að láni hjá Inter á Ítalíu og hefur þar lítið spilað og mikið verið frá vegna meiðsla.
Sánchez mun snúa aftur til United í sumar og var búist við að félagið myndi reyna að selja hann þá en vegna breyttra aðstæðna gæti hann skyndilega átt framtíð í Manchester. „Vegna þess sem er að gerast í heiminum sé ég ekki lið fara að kaupa leikmenn á hundrað milljónir í sumar,“ skrifar Paul Merson, sparkspekingur á Sky Sports. Mikil óvissa ríkir vegna kórónuveirufaraldursins sem nú herjar á heimsbyggðina og því minni líkur á að félög eyði miklum fjármunum í leikmannakaup á næstunni.
„Það myndi kosta United 60 eða 70 milljónir að kaupa leikmann í stað Sánches. Ég held að félög geti ekki gert það í ár og þess vegna þarf United að reyna nota Sílemanninn. Hann er frábær leikmaður þegar hann er upp á sitt besta,“ bætti Merson við.